HU Az Európai Unió Hivatalos Lapja C 232/17

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 232/06

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„ANGLESEY SEA SALT”/„HALEN MÔN”

EK-sz.: UK-PDO-0005-01068-11.12.2012

OFJ ( ) OEM ( X )

1. Elnevezés

„Anglesey Sea Salt”/„Halen Môn”

2. Tagállam vagy harmadik ország

Egyesült Királyság

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

Az „Anglesey Sea Salt”/„Halen Môn” az észak-walesi Anglesey-ben található Menai-szorosból kitermelt sókristály elnevezése. Ezek kristályfehér, lágy, lapos, pehelyszerű kristályok, amelyek több mint 30 nyomelemet tartalmaznak, és adalékanyag-mentesek. A sókristályok átmérője osztályozáskor legfeljebb 2 centiméter. Az ásványianyag-tartalomnak köszönhető, hogy az „Anglesey Sea Salt”/„Halen Môn” megjelenése, állaga, íze és fogyasztáskori érzete határozottan sajátos. A só íze intenzíven sós, állaga ropogós, ami az „Anglesey Sea Salt”/„Halen Môn” fehér színét és a túlzott kalciumtartalom miatt esetleg előforduló kesernyésséget nélkülöző, tiszta ízét eredményező, egyedülálló átmosási folyamat után megmaradó természetes kalciumnak és magnéziumnak köszönhető.

Az „Anglesey Sea Salt”/„Halen Môn” egyedülálló tulajdonságai a nyersanyagoknak – a tiszta tengervíznek és a só kristályosítására és átmosására alkalmazott eljárásnak – köszönhetők. Az „Anglesey Sea Salt”/„Halen Môn” olyan adalékanyag-mentes tengeri só, amely az alábbi, természetesen előforduló nyomelemeket és ásványi anyagokat tartalmazza:

Összetétel

— Nátrium-klorid Több mint 90 tömegszázalék — Víz Kevesebb mint 4 % — Ólom Kevesebb mint 2 mg/kg — Ón Kevesebb mint 200 mg/kg — Arzén Kevesebb mint 0,5 mg/kg — Higany Kevesebb mint 0,1 mg/kg — Kadmium Kevesebb mint 0,5 mg/kg — Réz Kevesebb mint 2 mg/kg — Cink Nyomokban — Magnézium Legalább 0,2 % — Jód Kevesebb mint 0,1 mg/kg — Kalcium 0,08–0,15 %

Három különböző méretű (durva szemcséjű, finom szemcséjű és porított) kristályt állítanak elő.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A végtermék egységes minőségének biztosítása érdekében az előállítás és az előkészítés valamennyi eljárását – köztük az alábbiakat – a meghatározott területen, ellenőrzött körülmények között kell elvégezni:

— A tengervíz szivattyúzása és szűrése

— A sóoldat sűrítése

— Kristályosítás

— A sókristályok betakarítása

— Átmosás

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

—

4. A földrajzi terület tömör meghatározása

Az Észak-Walesben található Anglesey szigete. A Menai-szoros az Anglesey szigetét Wales törzsterületeitől elválasztó víztest. A szoros az Ordnance Survery (OS) 115. számú térképén ábrázolt SH 610440 számú törzsterületi körzet délnyugati végén található Fort Belantól és az Anglesey felőli oldalon található SH615 443 számú Aber Menai-foktól az Anglesey felőli oldalon az SH 580740 számú ponton a szorosba benyúló móló és az SH 582 736 számú törzsterületi körzetben található bangori kikötő vége közötti vonalig tart. A terület a Caernarfon Harbour Trust fennhatósága alatt áll.

5. Kapcsolat a földrajzi területtel

5.1. A földrajzi terület sajátosságai

A történeti feljegyzések szerint Anglesey szigetén már a rómaiak korában is állítottak elő sót, majd a tevékenység a 18. század elején élte aranykorát. A fő szigethez egy út révén kapcsolódó Salt Island (Só-sziget, walesiül „Ynys Halen”) északi részén fekvő Holyheadben sótelep romjai találhatók. A Salt Island a tengervíz feldolgozásával tengeri sót előállító sótelepekről kapta a nevét. A gyárat a 18. században bezárták, mivel kősót használtak a sóoldat „feldúsítására”, ami hamisításnak minősült.

A Menai-szorost a tiszta Golf-áramlat táplálja, és partjain nem találhatók nagyvárosok vagy nagymértékben iparosodott területek. Ezenkívül a szélsőséges árapálynak köszönhetően a szoros vize az érkező dagállyal naponta kétszer kicserélődik, ami hozzájárul a nyomelemek egyensúlyához, naponta felfrissíti a tengervizet, valamint biztosítja az „Anglesey Sea Salt”/„Halen Môn” jellegzetes ízét és megjelenését.

A Golf-áramlat az Atlanti-óceán felől érkezik, és Nagy-Britannia nyugati partjai mentén halad végig. Vize melegebb mint a keleti part vize, nyáron a felszínen 15 fokos, a fenéken 12 fokos átlaghőmérsékletet is elér. E területen a tengervíz átlagos sótartalma 34,25–3,5 %, azonban elérheti akár a 3,6 %-ot is. A termék különlegessége részben a szélsőséges, akár 9,5 métert is meghaladó árapálynak köszönhető, aminek eredményeképpen a szoros vize az érkező dagállyal naponta kétszer kicserélődik. A Golf-áramlat sziget körüli áramlásakor jelentkező, szokatlan kettős dagály elősegíti a nyomelemek egyensúlyát, és hatására a forrásként használható tengervíz naponta frissül.

Ezenfelül a homokos és kagylós tengerpart hozzájárul a víz előszűréséhez, a mészhéjú állatok pedig a tenyészidőszakban kalciumot vonnak ki a tengervízből. A nyersanyag minősége közvetlen hatást gyakorol a tengeri só minőségére, és tükröződik a só ízét és állagát befolyásoló szezonális különbségekben.

5.2. A termék sajátosságai

Az „Anglesey Sea Salt”/„Halen Môn” egyedülálló tulajdonságai a nyersanyagoknak – a tiszta tengervíznek és a só kristályosítására és átmosására alkalmazott eljárásnak – köszönhetők.

Az „Anglesey Sea Salt”/„Halen Môn” olyan adalékanyag-mentes tengeri só, amely természetesen előforduló nyomelemeket és ásványi anyagokat tartalmaz. Ezen ásványi anyagok jelenlétének köszönhető, hogy az „Anglesey Sea Salt”/„Halen Môn” megjelenése, állaga, íze és fogyasztáskori érzete határozottan sajátos. Pehelyszerű kristályai nagyok, ropogósak, laposak és nem szemcsések. A só íze intenzíven sós, állaga ropogós. E termék egyedülálló átmosási folyamata ragyogó fehér színt és a túlzott kalciumtartalom miatt esetleg előforduló kesernyésséget nélkülöző, tiszta ízt biztosít az „Anglesey Sea Salt”/„Halen Môn” sónak. Az átmosást a kristályok feloldódásának megakadályozása, valamint az ásványi anyagok megfelelő szintjének – így a só ízének és megjelenésének – megőrzése érdekében a helyi tengervízből készült, sűrített sóoldat felhasználásával végzik.

Betanításakor valamennyi sókészítő „tanulólevelet” kap. Ebben egy sor olyan feladat található, amelyeket a sókészítési eljárás egyes szakaszaihoz szükséges készségek elsajátítása érdekében el kell végezni.

Az eljárás minden egyes részét olyan szabványos műveleti előírások alkalmazásával kell végrehajtani, amelyekben részletesen ismertetik a tevékenységeket és meghatározzák a só minőségére vonatkozó előírásokat.

A sókészítők képzésük során elsajátítják a só megfelelő kristályméretet, ízt és megjelenést biztosító átmosását. Ez munkahelyi képzés keretében zajlik, amelynek során a készterméket összehasonlítják a só kitermelési területen kiállított fényképeivel, megvizsgálják a kristály kívánatos méretét és alakját, az ezektől a szigorú előírásoktól eltérő kristályokat pedig újra feldolgozzák.

Az ízt a késztermék ásványi anyagainak lágy egyensúlyához képest durva és keserű ízű, átmosás előtti sóval összehasonlítva értékelik.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Az „Anglesey Sea Salt”/„Halen Môn” tulajdonságai az éghajlati adottságokon, az árapály ingadozásán, valamint a nagymértékű ipari terhelés és hajóforgalom hiányán alapulnak.

A szélsőséges, akár 9,5 métert is meghaladó árapálynak köszönhetően a Menai-szoros vize naponta kétszer kicserélődik. Ez a Golf-áramlat sziget körüli áramlásakor jelentkező, szokatlan kettős dagály elősegíti a nyomelemek egyensúlyát, és hatására a forrásként használható tengervíz naponta frissül. Ez a késztermékre is hatással van, és tükröződik az „Anglesey Sea Salt”/„Halen Môn” ízének intenzitásában, amelynek köszönhetően kevesebb termék elegendő a szükséges ízesítéshez. A tengervíz ásványi anyagainak egyedülálló egyensúlya az állagot és az ízt is befolyásolja. Henry Harris, a Harvey Nichols Fifth Floor étterem egykori főszakácsa szerint a só „íze a legtisztább óceánt idézi”.

Az „Anglesey Sea Salt”/„Halen Môn” az Egyesült Királyságban és világszerte jól ismert és széles körben elismert az élelmiszeriparban. Minőségi termék lévén számos mesterszakács és konyhaművész használja, akik étlapjukon rendszeresen a saját nevén említve szerepeltetik e hozzávalót. Több neves étterem-tulajdonos és agrár-élelmiszeripari vállalat igazolhatóan ezt a sót részesíti előnyben.

Az alábbi szavakkal méltatják az „Anglesey Sea Salt”/„Halen Môn” ízét és a termék származási régióját.

„Az »Anglesey Sea Salt«/»Halen Môn« felülmúlhatatlan: tiszta ízű, tökéletes érzetű és finoman ropogós állagú.”

Chris Chown

Főszakács és tulajdonos, Plas Bodegroes, Pwllheli, Wales

„Azért használom az »Anglesey Sea Salt«/»Halen Môn« sót, mert megfelel az ételekkel kapcsolatos filozófiámnak; kiváló hozzávalókból kevés munkával nagyszerű étel készíthető. Az »Anglesey Sea Salt«/»Halen Môn« ízletesebbé tesz minden ételt, amelyben használom.”

Jane Milton

Élelmiszer-ipari szakértő, blogger és mesterszakács

„Az »Anglesey Sea Salt«/»Halen Môn« só kitermelését rendkívüli gondossággal, a Menai-szoros friss, hullámzó tengervizének nyomelemeit és ásványi anyagait megőrző, innovatív rendszer alkalmazásával végzik. Az »Anglesey Sea Salt«/»Halen Môn« összetett ásványianyag-szerkezetének hatására szájpadlásunk valamennyi ízérzékelésért felelős területe fokozottan érzékennyé és aktívvá válik, így az étel ízét rendkívül gazdagnak érezzük.”

Colin Pressdee

Gasztroíró

„Az »Anglesey Sea Salt«/»Halen Môn« finom kristályainak köszönhetően a forrásául szolgáló tiszta, anglesey-i tengervízhez hasonló, nagyszerű íz hosszan érezhető, és e só rendkívüli részletgazdagságot kölcsönöz minden ételnek, amelyben használják. Megváltoztatja az életedet.”

Simon Majumdar

Író, gasztroíró és műsorvezető

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

http://archive.defra.gov.uk/foodfarm/food/industry/regional/foodname/products/documents/anglesey-sea-salt-pdo-spec-20120905.pdf

(1) HL L 343., 2012.12.14., 1. o.

(2) A rendeletet felváltotta az 1151/2012/EU rendelet.

(3) Lásd 2. lábjegyzet.